Pogings om Hlaudi te verwyder gaan voortHlaudi Motsoeneng. Foto: SAUK Die Wes-Kaapse hooggeregshof sal vandag ŉ aansoek deur die DA aanhoor om Hlaudi Motsoeneg, hoof van korporatiewe sake by die SAUK, uit sy pos te verwyder. Die saak is vir vandag en môre op die hofrol geplaas. James Selfe, federale uitvoerende voorsitter van die DA, het gesê die aansoek hou verband met die DA se eerste aansoek wat in Maart gebring is om die “belaglike bevindinge” van die dissiplinêre ondersoek na Motsoeneng as bedryfshoof van die openbare uitsaaier tersyde te stel. Volgens Selfe was hierdie ondersoek totaal gebrekkig en het dit net ten doel gehad om Motsoeneng teen enige aanspreeklikheid te beskerm. “Die bevindinge van die dissiplinêre ondersoek kan nie aanvaar word nie, aangesien dit die aanklagte van growwe oneerlikheid en die onbehoorlike ontslag van werknemers sonder die korrekte prosedure heeltemal geïgnoreer het,” het Selfe in ŉ verklaring gesê. “Die SAUK het ter elfder ure hul teenstand teen verskeie aspekte van die aansoek laat vaar.” Selfe het gesê die tweede gedeelte van die party se hofaansoek, wat in Oktober ingedien is, is om Motsoeneng se aanstelling as hoof van korporatiewe sake by die SAUK ongeldig te laat verklaar. “Die DA versoek die hof om te bevestig dat Motsoeneng geen posisie by die SAUK mag beklee totdat die Openbare Beskermer se verslag tersyde gestel word nie. Ons rig hierdie versoek op grond van die verskeie ongunstige regsbevindings oor Motsoeneng se kwalifikasies, asook sy optrede dwarsdeur sy termyn by die SAUK,” het Selfe gesê. “Motsoeneng was tot dusver ŉ eenman-verwoestingsmasjien wat nog net daarin geslaag het om die integriteit, geloofwaardigheid en stabiliteit van die nasionale uitsaaier te beskadig. Dit is hoogtyd dat Motsoeneng se giftige invloed oor die SAUK verwyder word, sodat die uitsaaier kan begin om die skade wat hy aangerig het, te herstel.” Die SAUK het Motsoeneng as hoof van korporatiewe sake aangestel nadat die appèlhof ŉ hooggeregshofbevinding bevestig het dat sy aanstelling as bedryfshoof “irrasioneel” was en tersyde gestel moet word.